Yderligere fem personer er klar til at lægge sag an mod Dansk Folkeparti for en annonce indrykket i flere aviser i 2013.

For otte dage siden vandt 15 nye danske statsborgere en sag over partiet for at have krænket deres ære med annoncen, der havde ordlyden "Én på listen er til fare for Danmarks sikkerhed - nu bliver han dansker".

De 15 personer stod alle i annoncen, hvor i alt omkring 700 navne var listet op.

Dommen har fået flere til at henvende sig til advokat Poul Hauch Fenger. Udover de fem, der har meldt sig, forventer han, at flere kommer til.

- Jeg vurderer, at flere vil melde sig. De har en retslig og personlig interesse i det her, siger Poul Hauch Fenger til DR Nyheder.

Læs også : 15 statsborgere vinder retssag mod Dansk Folkeparti

Dansk Folkeparti har anket sagen, og der ventes at gå et halvt år, før den bliver behandlet i landsretten.

- Jeg vil sige til mine klienter, at de skal afvente vurderingen fra landsretten. De skal i princippet føre nye sager. Men vi vil naturligvis søge forlig først, og det er min klare vurdering, at Dansk Folkeparti på baggrund af dommen i høj grad vil have interesse i det, lyder det fra advokaten.